  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиын Интыысь аскивалтэт нуналлы сӥзем ужрад улсын «Делай добро» премилэсь лауреатъёссэ пусйизы. Сое мерлыко ӵектосъёсты быдэсъясь муртъёслы но коллективъёслы сёто. Со сярысь Удмуртиысь тӧролэн но кивалтэтлэн пресс-службазы ивортӥз. « Бадӟым воштӥськонъёс пичи ужъёсысен кутско. Сюрс пичи, но калык понна туж кулэ вормонъёслы луыса Удмуртия но Россия азинско. Котькуд азинскон сьӧрын адямиос сыло » Александр Бречалов, Удмуртилэн тӧроез Дэбес ёросысь кичӧлтӥсьёслэн огинзы тазалыкъя сюбегатэм луонлыкъёсын адямиослы «Пере-Печь» шутэтскон центр кылдытӥз. Ӵектосэз Азьмуртлэн грантъёсъя фондлэн вожвылъяськоназ грант утыса но Планета.ру платформаын коньдон сётӥсьёслэсь (спонсоръёслэсь) юрттэт басьтыса быдэстӥзы. Со коньдонэн занятиос нуон но шудон висъетъёс, мисьтаськон но педло потан инты, ӧсдор лэсьтӥзы. 2022-тӥ арын активистъёс тазалыкъя сюбегатэм луонлыкъёсын адямиос понна 100-лэсь трос ужрадъёс ортчытӥзы. Соос пӧлын ӝог шахматъёсъя турнир, «Ёлочка добра» ӟечлэсьтон акция, элькун Масленча улсын ярмарка. Ӵектос улсын тазалыкъя сюбегатэм луонлыкъёсын адямиослы, ӧлексы нылпиослэн анай-атайёссылы кусып возьыны но соос понна ужрадъёс ортчытъяны площадкаез умоятӥзы, 20-лэсь трос консультациос, мастер-классъёс ортчытӥзы, вошъяськись адӟытонъёс радъясько. 2022-тӥ арын тулыс «Сельская правда» газетлэн редакциез Яр ёросысь нылкышноослэн кенешсылэн «Картошка для Донбасса» акциез борды итӥськизы. Улӥсьёс арня ӵоже ДНР-ысь но ЛНР-ысь нылпиослы картофка бичалы. Оглом 179 мешок люкаськиз. Соку ик яр пряникъёсын но мукет ческыт сиёъёсын коробкаос келязы. Гаезт гуминитарной юрттэт люканэ мыло-кыдо пыриськиз. Южтолэзе соос «Газета для СВОих» акци кутскизы, ожгарчиослэн ӵыжы-выжыоссылы но матысь адямиоссылы газетэ шуныт саламъёссэс но юрттэт кылъёссэс келяны ӵектӥзы. Кияса ёросысь Подгорное черкогуртын волонтёръёслэн «Нон-стоп» отрядзы ужа. Соос кык толэсзь куспын егитъёслэн кичӧлтонъёссыя «Атмосфера» ӵектос улсын кык ӵектоссэс улонэ пыӵатӥзы ни. Пыдын ветлон интыосты тупатъязы. Отын скамьяос, ӟечыранъёс вань, жагез нимаз люкан контейнеръёс пуктэмын, будосъёс мерттэмын. Тылын пиштӥсь «Земной шар» арт-объект пуктӥзы. Туэ волонтёръёслэн эшшо одӥг ӵектоссы вормиз. Со  улсын вуж хоккей коробкаез выльдозы. «Делай добро» премиез Алнаш ёросысь Писейгурт муниципал кылдытэтлэн тӧроез Виктор Сорокин но басьтӥз. Сое интыысь ужпумъёсты котыр серттон-пертчон, гуртэз азинтон понна коньдон кыскон ужез рос-прос нуэмез понна пусйизы. Кылем ар ӵоже гинэ Улын Сыръезь гуртын хоккей коробка, фитнес-клуб, нылпиослы шудон инты лэсьтӥзы, куасэн ветлон сюресэз югдытӥзы. Сарапул ёросысь волонтёръёслэн «Руки помощи Октябрьского» ортядзы но ӟеч ужъёсыз понна дано луиз. Соос мӧйыослы пу пильылыны, лымы сузяны, юртъер котырзэсз утялтыны юртто. Черкогуртын радъяськись субботникъёсы, пӧртэм акциосты но ужрадъёсты радъянэ мылысь-кыдысь пырисько. Со сяна, пиналъёс ӵектоссэс утизы но «Атмосфералэсь» коньдон басьтӥзы. Соос Октябрьскийысь школын дышетскон но шутэтскон интыос радъяны малпало. Тодэ вайытом, Удмуртиысь куинь ӵектосъёс «Творческие люди» федерал ӵектосын вормизы. Тегъёс: премия ӵектос Удмуртия  